Ten Hag ber om tålmodighet: – Ikke forstyrr denne prosessen
Chelseas kjøpsstrategi er ikke nødvendigvis veien å gå, mener Manchester United-manager Erik ten Hag. Torsdag kveld møtes lagene på Stamford Bridge.  Etter at Chelseas styreleder og deleier Todd Boehly kom til klubben for under to år siden har Chelsea hatt tre permanente managere. I tillegg har ingen brukt like mye penger på nye spillere som Chelsea gjorde i fjor sommer. Men kjøpefesten til tross – London-klubben ligger på en foreløpig 12.-plass i Premier League. På en pressekonferanse ble Erik ten Hag spurt om Chelseas situasjon er et advarende eksempel til Sir Jim Ratcliffe og Uniteds nye deleiere i Ineos. – Jeg mener man må følge prosessen. Vi har gode, unge spillere som er på vei opp og frem. De er i en veldig god utviklingsprosess, svarer ten Hag ifølge Daily Mail. I februar kjøpte Ratcliffe og selskapet Ineos 27,7 prosent av aksjene i Manchester United. Ineos-gruppen har tatt over den sportslige styringen i klubben. Ten Hag ber om tålmodighet. – Vi er på en god retning og må ta de neste stegene. Ikke forstyrr denne prosessen, er Manchester United-managerens budskap. Før torsdagens oppgjør ligger United ni poeng bak Tottenham og på femteplass i ligaen. Laget ble slått ut av gruppespillet i Champions League, og er avhengige av å havne topp fem eller høyere i ligaen om Champions League-hymnen skal spilles på Old Trafford neste sesong. – Jeg har høye standarder og jeg kommer til å bli skuffet dersom vi ikke kvalifiserer oss. Jeg vet at det kommer til å bli svært vanskelig ettersom vi ikke er i en god posisjon, sier ten Hag. Dersom det ikke skulle lykkes i serien har ten Hags menn muligheter for Europa League-kvalifisering i FA-cupen. Går de helt til topps der, vil det gi gruppespillplass i Europa League neste sesong. – Vi ønsker å vinne hver kamp. Det er standarden vi har hos oss. Vi kommer til å fortsette å tro på disse standardene. Det er tilnærmingen til hver kamp. Vi kommer til å kjempe til slutten, fastslår ten Hag.
Manchester United-manager Erik ten Hag ber deleierne Sir Jim Ratcliffe og Ineos-gruppen om tålmodighet Chelsea har hatt tre permanente managere under styreleder Todd Boehly og har kjøpt mange nye spillere Ten Hag mener at United bør følge egen retning og ha fokus på utvikling av unge spillere